b"\n_START_ARTICLE_\nARTVILNIUS\n_START_PARAGRAPH_\nARTVILNIUS\xc2\xa0\xe2\x80\x93 did\xc5\xbeiausia Baltijos regione tarptautin\xc4\x97 \xc5\xa1iuolaikinio meno mug\xc4\x97, organizuojama nuo 2009 m. Mug\xc4\x97s organizatoriai\xc2\xa0\xe2\x80\x93 Lietuvos meno galerinink\xc5\xb3 asocijacija, ARTVILNIUS direktor\xc4\x97\xc2\xa0\xe2\x80\x93 Diana Stomien\xc4\x97. Mug\xc4\x97 kiekvienais metais vyksta parod\xc5\xb3 centre \xe2\x80\x9eLitexpo\xe2\x80\x9c, Vilniuje.\n_START_SECTION_\nIstorija\n_START_PARAGRAPH_\nARTVILNIUS organizuoti prad\xc4\x97ta 2009 m. kaip vienas svarbiausi\xc5\xb3 Vilniaus\xc2\xa0\xe2\x80\x93 Europos kult\xc5\xabrin\xc4\x97s sostin\xc4\x97s rengini\xc5\xb3. ARTVILNIUS'09, vykusios 2009 m. liepos 9\xe2\x80\x9312 d., dalyviai\xc2\xa0\xe2\x80\x93 daugiau kaip 100 galerij\xc5\xb3 i\xc5\xa1 31 valstyb\xc4\x97s (Lietuva, Latvija, Estija, Lenkija, Rusija, Ukraina, Baltarusija, Suomija, \xc5\xa0vedija, Islandija, Danija, Vokietija, Pranc\xc5\xabzija, Austrija, \xc5\xa0veicarija, Belgija, Italija, Ispanija, Portugalija, Graikija, Vengrija, Slov\xc4\x97nija, Bulgarija, Kroatija, Makedonija, Rumunija, Arm\xc4\x97nija, Kazachstanas, Argentina, Kanada ir Indija). Tais metais pristatyta 450 \xc5\xa1iuolaikinio meno k\xc5\xabr\xc4\x97j\xc5\xb3, per 1000 k\xc5\xabrini\xc5\xb3._NEWLINE_ARTVILNIUS 2014 m. \xc5\xa1vent\xc4\x97 savo 5-\xc4\x85j\xc4\xaf jubiliej\xc5\xb3, kurio metu \xe2\x80\x9eLitexpo\xe2\x80\x9c eksponavosi 65 galerijos i\xc5\xa1 18 pasaulio \xc5\xa1ali\xc5\xb3, mug\xc4\x99 aplank\xc4\x97 per 19 t\xc5\xabkst. \xc5\xbemoni\xc5\xb3, parduota meno k\xc5\xabrini\xc5\xb3 u\xc5\xbe beveik 170 t\xc5\xabkst. eur\xc5\xb3.\n_START_SECTION_\nPapildomi renginiai\n_START_PARAGRAPH_\nLabai svarbus kasmetinis ARTVILNIUS akcentas yra geriausi\xc5\xb3 mug\xc4\x97s galerij\xc5\xb3 ir meninink\xc5\xb3 rinkimas bei apdovanojimas. \xc4\xaesteigtos 4 nominacijos: \xe2\x80\x9eGeriausias menininkas\xe2\x80\x9c, \xe2\x80\x9eGeriausia galerija\xe2\x80\x9c, \xe2\x80\x9eGeriausia skulpt\xc5\xabra, instaliacija\xe2\x80\x9c, \xe2\x80\x9eGeriausias jaunasis menininkas (iki 35\xc2\xa0m.)\xe2\x80\x9c. Pastaroji nominacija yra ypa\xc4\x8d svarbi ne tik d\xc4\x97l piniginio apdovanojimo, bet ir d\xc4\x97l tarptautinio susidom\xc4\x97jimo laim\xc4\x97jusiu menininku._NEWLINE_Taip pat mug\xc4\x97s metu vyksta \xc4\xafvairios su meno kolekcionavimu susijusios konferencijos, prane\xc5\xa1imus skaito u\xc5\xbesienio lektoriai, vyksta meno dirbtuv\xc4\x97s. Kasmet organizuojama skulpt\xc5\xabr\xc5\xb3 ir instaliacij\xc5\xb3 paroda \xe2\x80\x9eTakas\xe2\x80\x9c, kurioje savo darbus pristato Lietuvos ir u\xc5\xbesienio menininkai."